Diari Oficial de la Generalitat Valenciana


Sumari del DOGV 6006, del 05-05-2009 (2009/4864)

DECRET 60/2009, de 30 d'abril, del Consell, pel qual es regula la concessió de distincions en matèria de protecció civil de la Generalitat.
-------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2009/04/30/60/dof/vci/html**

### Dades del document

Número de DOGV
:   6006

Data del DOGV
:   05-05-2009

Secció del DOGV
:   I. DISPOSICIONS GENERALS

Número del document
:   2009/4864


Data del document
:   30-04-2009

Organisme emissor
:   Conselleria de Governació

Tipus de document
:   Decret

Anàlisi jurídica

 Descriptors 

:   * legislació
    * distinció honorífica
    * protecció civil

DECRET 60/2009, de 30 d'abril, del Consell, pel qual es regula la concessió de distincions en matèria de protecció civil de la Generalitat. [2009/4864]  
La Llei 2/1985, de 21 de gener, sobre Protecció Civil, defineix la protecció civil com un servei públic en l'organització, funcionament i execució del qual participen les diferents administracions públiques, així com els ciutadans mitjançant el compliment dels corresponents deures i la prestació de la seua col·laboració voluntària. La seua actuació s'orienta a l'estudi i prevenció de les situacions de greu risc, catàstrofe o calamitat pública i a la protecció i socors de persones i béns.  
L'article 8.2 de l'Estatut d'Autonomia de la Comunitat Valenciana indica que els poders públics valencians estan vinculats pels drets i llibertats inherents als ciutadans de la Comunitat Valenciana i l'impulsa a vetlar per la seua protecció i respecte, així com pel compliment dels deures. També l'article 49.3.14ª fa referència a la competència exclusiva, sense perjudici del que disposa l'article 149 de la Constitució espanyola, sobre protecció civil i seguretat pública, mentre que l'article 50.6 estableix el desenrotllament legislatiu i l'execució de matèries com la protecció del medi ambient.  
D'aquesta manera, queda patent que les competències per a la defensa de la ciutadania, pel que fa a protecció civil, corresponen als poders públics de la Comunitat Valenciana, articulats a través de la Generalitat, les diputacions provincials i els ajuntaments, principalment.  
Amb l'aprovació de la Llei 9/2002, de 12 de desembre, de la Generalitat, de Protecció Civil i Gestió d'Emergències de la Generalitat, s'articulen totes les eines de què disposa la Generalitat per a fer front a les calamitats i els desastres, a fi de minimitzar-ne l'impacte en la societat i atendre de forma òptima les víctimes.  
Aquesta llei defineix els serveis d'intervenció enfront d'emergències, classificant-los en essencials i complementaris. Així mateix, en l'article 4, contempla com un dret dels ciutadans, entitats i institucions el fet de col·laborar en les tasques de protecció civil.  
L'objectiu d'aquest decret és regular el merescut reconeixement de tots els membres dels serveis d'intervenció enfront d'emergències de la Comunitat Valenciana, així com la implicació ciutadana i la col·laboració amb els serveis esmentats en la tasca fonamental de protecció de les persones, els seus béns i el medi ambient, en situacions de greu risc col·lectiu, catàstrofes i calamitats públiques.  
És per això que es pretén reconèixer no sols les actuacions en serveis operatius, sinó que també es concedeix especial valor a les tasques preventives que contribueixen, alhora, a minimitzar i reduir els efectes que poden produir les situacions d'emergència.  
En aquest sentit, es regula la concessió de tres tipus de distincions amb caràcter honorífic per a reconèixer els mèrits esmentats: la Medalla al Mèrit de la Protecció Civil, el Guardó d'Honor i les Mencions Públiques i Felicitacions.  
Les distincions regulades en el present decret són honorífiques i no tenen el caràcter de recompensa econòmica.  
Per tot això, havent estat informat per la Comissió de Protecció Civil de la Comunitat Valenciana, a proposta del conseller de Governació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 30 d'abril de 2009,  
DECRETE  
Article 1. Objecte  
L'objecte del present decret és regular el procés de concessió per la Generalitat de distincions en matèria de protecció civil, d'una manera individual o col·lectiva, per a distingir les persones naturals o jurídiques, públiques i privades, que destaquen per les seues actuacions en la protecció, tant a nivell preventiu com operatiu, de persones, béns i del medi ambient.  
Article 2. Distincions  
La Generalitat estableix els següents tipus de distincions amb caràcter honorífic per a reconèixer les actuacions esmentades:  
1. Medalla al Mèrit de la Protecció Civil.  
2. Guardó d'Honor.  
3. Menció Pública i Felicitacions.  
Article 3. Medalla al Mèrit de la Protecció Civil  
1. La Medalla al Mèrit de la Protecció Civil tindrà tres categories: Or, Argent i Bronze. La concessió d'una o altra d'aquestes categories serà discrecional i estarà en funció de la valoració conjunta de les accions a distingir en relació amb la participació en els fins de la protecció civil. Amb la primera es distingiran actes d'heroisme o de solidaritat; amb la segona, els de col·laboració; i amb la tercera, els de cooperació.  
2. La Medalla al Mèrit de la Protecció Civil podrà ser de dos tipus, Individual o Col·lectiva:  
a) La Medalla Individual al Mèrit de la Protecció Civil es concedirà a membres dels serveis d'intervenció enfront d'emergències, essencials i complementaris, en atenció a actes excepcionals en què hagen participat en el desplegament de les tasques de protecció civil que tenen encomanades.  
Així mateix, es podrà concedir a aquells ciutadans que efectuen algun tipus d'acció que, pel seu caràcter heroic, solidari i col·laborador, meresca aquest tipus de distinció.   
b) La Medalla Col·lectiva al Mèrit de la Protecció Civil es concedirà als organismes, o part d'aquests, que conformen els serveis d'intervenció enfront d'emergències, essencials i complementaris, per a reconèixer la seua labor col·lectiva en benefici del servei de protecció civil de la Comunitat Valenciana.  
3. La Medalla Individual al Mèrit de la Protecció Civil es concedirà sempre que els actes realitzats provoquen la defunció o la invalidesa permanent de la persona. En cas de defunció, s'entregarà al cònjuge o parella de fet supervivent o als hereus legítims.  
4. La Medalla al Mèrit de la Protecció Civil es concedirà per resolució del conseller competent en matèria de protecció civil, en les seues categories d'Or, Argent i Bronze, prèvia la tramitació del corresponent expedient per la direcció general competent en matèria de protecció civil que, al seu torn, inscriurà, en el registre que s'hi establirà, les dades que pertoquen.  
5. Junt amb la Medalla es farà entrega d'un diploma explicatiu de la motivació per la qual s'atorga aquesta.  
Article 4. Guardó d'Honor  
1. S'atorgarà a persones o entitats que, per la seua trajectòria continuada de col·laboració amb les labors de protecció civil, meresquen aquest tipus de reconeixement.  
2. El Guardó d'Honor serà de dos tipus: Individual o Col·lectiu.  
3. El Guardó d'Honor es concedirà per resolució del conseller competent en matèria de protecció civil, a títol individual o col·lectiu, prèvia la tramitació del corresponent expedient per la direcció general competent en matèria de protecció civil, que, al seu torn, inscriurà, en el Registre que s'hi establirà, les dades que pertoquen.  
4. Junt amb el Guardó d'Honor es farà entrega d'un diploma explicatiu de la motivació per la qual s'atorga aquest.  
Article 5. Menció Pública i Felicitació  
1. Les Mencions Públiques i Felicitacions les concedirà el director general competent en matèria de protecció civil als membres dels serveis d'intervenció enfront d'emergències, com a reconeixement pels serveis o actuacions que puguen considerar-se meritoris, per distints supòsits que donen lloc a la concessió de les distincions ressenyades anteriorment.  
2. Les Mencions Públiques i Felicitacions podran ser concedides a títol individual o col·lectiu.  
Article 6. Procediment per a la concessió de les distincions en matèria de protecció civil de la Generalitat  
1. Podran proposar candidats a les distincions a què es refereix el present decret les corporacions locals de la Comunitat Valenciana, els organismes de què depenen els serveis d'intervenció enfront d'emergències i les administracions a què pertanguen el possible candidat.  
2. La proposta es realitzarà per escrit dirigit al director general competent en matèria de protecció civil, acompanyada del currículum de la persona o persones, o de l'organisme de què depèn el servei d'intervenció enfront d'emergències proposat, especificant les raons per les quals se l'estima mereixedor de la distinció a què és proposat, així com una certificació de l'acord adoptat per la institució o entitat proponent.  
3. Rebuda la proposta amb els informes preceptius, es comprovaran i avaluaran els mèrits aportats i es confeccionarà una proposta de resolució, de la qual es retrà compte a la Comissió de Protecció Civil de la Comunitat Valenciana, que serà elevada al conseller competent en matèria de protecció civil, o al director general competent, si és el cas, a l'efecte de resoldre allò pertinent.  
En tot cas, la conselleria competent podrà sol·licitar els aclariments o l'aportació de quants documents i dades considere necessaris a l'efecte de tramitar la proposta de resolució esmentada anteriorment.  
Article 7. Publicació  
Totes les distincions previstes en el present decret es publicaran en el Diari Oficial de la Comunitat Valenciana.  
Article 8. Inclusió en l'expedient personal  
De totes les distincions concedides es traslladarà a l'organisme o administració corresponent, a l'efecte del seu coneixement i inclusió en l'expedient personal dels condecorats.  
Article 9. Inscripció  
Totes les distincions honorífiques atorgades hauran d'inscriure's en un Registre de Distincions, que estarà a càrrec de la direcció general competent en matèria de protecció civil.  
DISPOSICIONS FINALS  
Primera. Desplegament  
El conseller competent en matèria de protecció civil dictarà les disposicions de desplegament necessari per al compliment i aplicació del que disposa el present decret.  
Segona. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
València, 30 d'abril de 2009  
El president de la Generalitat,  
FRANCISCO CAMPS ORTIZ  
El conseller de Governació,  
SERAFÍN CASTELLANO GÓMEZ


Còpia Permalink ELI